HAKUILMOITUS

# VN/10853/2020

# Valtionavustus IPS – sijoita ja valmenna! -kehittämistä vuosina 2020–2022 toteuttaville hankkeille

Sosiaali- ja terveysministeriö ilmoittaa haettavana olevasta valtionavustuksesta työelämään kuntouttavien mielenterveyspalvelujen (IPS-mallin) pilotoimiseen vuosille 2020–2022. Haettavana olevan valtionavustuksen määrä on yhteensä noin 5 miljoonaa euroa. Valtionavustusta voivat hakea kunnat ja kuntayhtymät, ml. sairaanhoitopiirit.

Pääministeri Sanna Marinin hallituksen hallitusohjelman mukaisesti on laadittu kansallinen, poikkihallinnollinen Mielenterveysstrategia. Osana Mielenterveysstrategiaa kehitetään työelämään kuntouttavia mielenterveyspalveluja IPS-kehittämishankkeella.

IPS-mallissa kyse on tuetun työllistymisen näyttöön perustuvan työhönvalmennuksen toteuttamisesta psykiatriseen hoitoon ja kuntoutukseen integroituna palveluna. IPS-toimintamallista on saatu hyviä työllistymistuloksia erityisesti vaikeisiin mielenterveyden häiriöihin sairastuneiden henkilöiden keskuudessa. Toimintamalli ei kuitenkaan ole ollut suomalaisessa palvelujärjestelmässä laajasti käytössä eikä sen vaikuttavuutta ole arvioitu Suomen kontekstissa.

Hankehakemus tulee tehdä koko hankkeen kestolle. Tavoitteena on, että hankkeet käynnistyisivät syksyllä 2020 ja jatkuisivat vuoden 2022 loppuun asti. STM vahvistaa vuosille 2021–2022 myönnetyn avustuksen sen pohjalta, vahvistaako eduskunta ohjelman määrärahan tuleville vuosille. Tämän vuoksi valtionavustus myönnetään vuosille 2021 ja 2022 ehdollisena. Avustuksen käyttöaika ja käytön ehdot määritellään avustuspäätöksessä. Avustukset rahoitetaan valtion talousarvion momentilta 33.60.39. Myönnettävän valtionavustuksen enimmäismäärä voi olla enintään 80 prosenttia hankkeen valtionavustukseen oikeuttavista kustannuksista.

Valtionavustusta voidaan myöntää sille kunnalle, kuntayhtymälle tai sairaanhoitopiirille, joka on merkitty hakemukseen hankkeen hallinnoinnista vastaavaksi tahoksi. Valtionavustuksen saaja on päävastuussa hankkeelle myönnetyn valtionavustuksen käytöstä ja hankkeen hallinnoinnista. Mikäli hanke toteutetaan usean toimijan yhteenliittymänä, on hakija hankehallinnoija ja valtionavustuksen saaja ja tällöin muilta toteuttajilta edellytetään sitoumus osallistumisesta.

Avustukseen sovelletaan seuraavia säädöksiä: valtionavustuslaki ([688/2001](https://www.finlex.fi/fi/laki/ajantasa/2001/20010688)) ja valtioneuvoston asetus sosiaali- ja terveydenhuollon kehittämishankkeiden valtionavustuksista vuosina 2020–2023 ([13/2020](https://www.edilex.fi/saadoskokoelma/20200013.pdf)).

avustuksen tavoite ja Käyttötarkoitus

Rahoitettavien hankkeiden tavoitteena on mielenterveyden häiriöihin sairastuneiden henkilöiden ja mielenterveyskuntoutujien työmarkkinoille pääsyn, paluun ja siellä pysymisen edistäminen. IPS-toimintamallin käyttöönotto ja juurtuminen käytäntöön edellyttävät psykiatrisen hoidon ja kuntoutuksen sekä työllistymistä tukevien palveluiden uudenlaista, tiivistä yhteistyötä. Valtionavustushankkeissa mallinnetaan ne käytänteet, joilla tuetun työllistymisen näyttöön perustuva IPS-työhönvalmennus toteutuu psykiatriseen hoitoon ja kuntoutukseen integroituna palveluna. Hankkeissa työllistymisen tuen ja psykiatrisen hoidon ja kuntoutuksen sekä työllistyvien osalta työterveydenhuollon palveluista rakennetaan toisiaan tukeva palveluprosessi.

IPS-kehittämishankkeen tarkemmat tavoitteet löytyvät tällä STM:n verkkosivustolla (stm.fi) olevasta hankeohjelmasta.

Avustusta saavalta kehittämishankkeelta edellytetään (asetus 13/2020, 2 §), että:

1. hanke on tarpeellinen sosiaali- ja terveydenhuollon järjestämiseksi ja se tukee palveluiden kehittämistä ja tehostamista, hyvien käytäntöjen levittämistä sekä toimintatapojen uudistamista;
2. hankkeella on kiinteä yhteys julkiseen sosiaali- ja terveydenhuoltoon;
3. hankkeessa otetaan huomioon valtakunnalliset sosiaali- ja terveydenhuollon rakenneuudistusta koskevat linjaukset;
4. hankkeessa otetaan huomioon tarvittava poikkihallinnollinen yhteistyö; ja
5. hankkeen voidaan arvioida olevan tuloksellinen ja laaja-alaisesti hyödynnettävä.

Avustusta saa käyttää vain siihen tarkoitukseen, johon se on myönnetty. Valtionavustusta maksetaan toteutuneiden, hyväksyttävien kustannusten perusteella. Valtionavustukseen oikeuttavia kustannuksia ovat (asetus 13/2020, 6 §) hankkeen toteuttamisen kannalta tarpeelliset ja määrältään kohtuulliset hankkeen hallinnointikustannukset, henkilöstökustannukset, matkakustannukset, toimitilojen vuokrat, välittömästi hankkeen toteuttamiseen liittyvät irtaimen omaisuuden hankintakulut, ulkopuolisista lähteistä hankitun tutkimuksen ja tietämyksen sekä konsultoinnin ja vastaavien asiantuntijapalveluiden kustannukset sekä muut hankkeen toteuttamiseksi välttämättömät kustannukset. Hyväksyttävät kustannukset ja avustuksen käytön tarkemmat ehdot määritellään valtionavustuspäätöksessä.

AVUSTUKSEN HAKEMINEN

Haku valtionavustuksiin alkaa 5.5.2020 ja päättyy 31.7.2020 klo 16.15. Määräajan jälkeen saapuneita hakemuksia ei käsitellä.

Valtionavustusta haetaan hakulomakkeella, jonka lisäksi tulee toimittaa hankkeen talousarvio ja suunnitelma avustuksella toteutettavasta toiminnasta. Hankesuunnitelman enimmäispituus on 20 sivua. Hakemukseen tarvittavat pakolliset liitteet on mainittu hakulomakkeessa. Hakuun tarvittavat asiakirjapohjat ovat ladattavissa käyttöön tällä sivustolla (stm.fi).

Hakemus liitteineen toimitetaan sähköisessä muodossa sosiaali- ja terveysministeriöön osoitteeseen [kirjaamo@stm.fi](mailto:kirjaamo@stm.fi). Otsikoi sähköposti ”Valtionavustuksen hakeminen IPS - Sijoita ja valmenna! -kehittämistä vuosina 2020 - 2022 toteuttaville hankkeille”.

AVUSTUSPÄÄTÖKSET

Avustukset ovat harkinnanvaraisia. Sosiaali- ja terveysministeriö voi myöntää avustusta vain, jos valtionavustuslain ja avustuksista annetun asetuksen mukaiset avustuksen myöntämisen yleiset edellytykset täyttyvät. Ministeriö ottaa yleiset edellytykset huomioon myös avustuksen määrää harkittaessa.

Hakemusten arviointi perustuu asetettuihin arviointikriteereihin, jotka löytyvät tältä sivustolta (stm.fi).

Sosiaali- ja terveysministeriö tekee avustuspäätökset syksyllä 2020. Hakijoille ilmoitetaan päätöksestä kirjallisesti.

LISÄTIETOJA

Mielenterveysstrategia: <https://stm.fi/mielenterveyslinjaukset>

Valtionavustuksia koskevat kysymykset:

Eveliina Pöyhönen (sisällölliset kysymykset), eveliina.poyhonen@stm.fi p. 0295 163 303

Anne Väisänen (valtionapuprosessiin liittyvät kysymykset), [etunimi.sukunimi@stm.fi](mailto:etunimi.sukunimi@stm.fi),

p. 0295 163 247